Nøgleord

Sammendrag



Nøgleord

1. Tilnærmelse af lovgivningerne – retlig beskyttelse af databaser – direktiv 96/9 – begrebet investering, der er forbundet med indsamling og kontrol af en databases indhold – midler, der anvendes til oprettelsen og kontrollen af lister over hestevæddeløb, der anvendes til udvælgelsen af de heste, der kan deltage i løb – ikke omfattet

(Europa-Parlamentet og Rådets direktiv 96/9, art. 7, stk. 1)

2. Tilnærmelse af lovgivningerne – retlig beskyttelse af databaser – direktiv 96/9 – begreberne udtræk og genanvendelse af en databases indhold – retten til for den person, der har oprettet basen, at forbyde sådanne handlinger – database gjort tilgængelig for almenheden – uden betydning for denne ret

(Europa-Parlamentet og Rådets direktiv 96/9, art. 7)

3. Tilnærmelse af lovgivningerne – retlig beskyttelse af databaser – direktiv 96/9 – begrebet en væsentlig del af en database – kvantitativ og kvalitativ bedømmelse

(Europa-Parlamentet og Rådets direktiv 96/9, art. 7)

4. Tilnærmelse af lovgivningerne – retlig beskyttelse af databaser – direktiv 96/9 – forbud mod udtræk og genanvendelse af uvæsentlige dele af en databases indhold – rækkevidde

(Europa-Parlamentet og Rådets direktiv 96/9, art. 7, stk. 5)

Sammendrag

1. Begrebet investering, der er forbundet med indsamling af en databases indhold i den forstand, hvori udtrykket er anvendt i artikel 7, stk. 1, i direktiv 96/9 om retlig beskyttelse af databaser, skal forstås således, at det betegner de midler, der anvendes til fremskaffelsen af eksisterende selvstændigt materiale og samlingen heraf i den nævnte database. Det omfatter ikke midler, der anvendes til frembringelse af de bestanddele, der udgør en databases indhold.

Begrebet investering, der er forbundet med kontrollen af databasens indhold i den forstand, hvori udtrykket er anvendt i artikel 7, stk. 1, direktiv 96/9, skal forstås således, at det omfatter de midler, der med henblik på at sikre troværdigheden af den information, der er indeholdt i den nævnte database, anvendes til at kontrollere det fremskaffede materiales rigtighed ved oprettelsen af databasen, og mens den er i drift. De midler, der anvendes med henblik på kontroloperationer i den fase, hvor data- eller materialefrembringelsen finder sted, og derefter samles i en database, er ikke omfattet af dette begreb.

I forbindelse med oprettelsen af lister over hestevæddeløb udgør de midler, der anvendes til udvælgelsen af de heste, der kan deltage i løbet, en investering, der ikke er forbundet med indsamling af databasens indhold, oprettelsen af data, som listerne vedrørende disse løb består af. De midler, der anvendes til kontrol forud for tilmeldingen af en hest til et løb, er omfattet af den fase, hvor frembringelsen af data, som denne liste består af, finder sted, og udgør derfor ikke en investering, der er forbundet med kontrollen af databasens indhold.

(jf. præmis 30, 31, 34, 38 og 40-42 samt domskonkl. 1)

2. Begreberne udtræk og genanvendelse i den forstand, hvori udtrykkene er anvendt i artikel 7 i direktiv 96/9 om retlig beskyttelse af databaser, skal fortolkes som en henvisning til enhver uautoriseret handling, der består i tilegnelse og udbredelse til almenheden af en databases indhold. Disse begreber forudsætter ikke en direkte adgang til den pågældende database.

Den omstændighed, at en databases indhold er gjort tilgængelig for almenheden af den person, der har oprettet basen, eller med dennes tilladelse, påvirker ikke sidstnævntes ret til at forbyde udtræk og/eller genanvendelse af hele dette indhold eller af en væsentlig del deraf.

(jf. præmis 67 og domskonkl. 2)

3. Begrebet en væsentlig del af en databases indhold, vurderet kvantitativt, i den forstand, hvori udtrykket er anvendt i artikel 7 i direktiv 96/9 om retlig beskyttelse af databaser, henviser til omfanget af de data, der er udtrukket og/eller genanvendt, og skal bedømmes i forhold til omfanget af hele basens indhold. Begrebet en væsentlig del, vurderet kvalitativt, af en databases indhold henviser til omfanget af den investering, der er forbundet med indsamling, kontrol eller præsentation af indholdet af genstanden for udtrækket og/eller genanvendelsen, uanset om denne genstand udgør en kvantitativt væsentlig del af den beskyttede databases generelle indhold.

Omfattet af begrebet uvæsentlig del af en databases indhold er enhver del, der ikke svarer til begrebet væsentlig del ud fra såvel et kvantitativt som et kvalitativt synspunkt.

(jf. præmis 70, 71 og 73 samt domskonkl. 3)

4. Forbuddet i artikel 7, stk. 5, i direktiv 96/9 om retlig beskyttelse af databaser, der i visse tilfælde forbyder gentagne og systematiske udtræk og/eller genanvendelser af uvæsentlige dele af databasens indhold, vedrører bl.a. uautoriserede udtræk og/eller genanvendelser, som ved deres kumulative virkning tilsigter uden tilladelse fra den person, der har oprettet databasen, at genoprette og/eller at gøre hele eller en væsentlig del af den nævnte bases indhold tilgængelig for almenheden, og derved skader denne persons investering alvorligt.

(jf. præmis 95 og domskonkl. 4)